**Osvrt na knjigu Louise May Alcott *Male žene***

Male žene u velikom svijetu

Već je činjenica da je knjiga *Male žene* 2013. godine u časopisu *The Guardian* proglašena *jedna od najvažnijih ženskih knjiga svih vremena*, dovoljna da shvatite značenje i popularnost ovog neodoljivog romana. Izvanredna priča, koja nam daje uvid u život jedne obitelji, objavljena je još davne 1868. godine. Ušla je u srca mnogih čitatelja stekavši toliku prepoznatljivost, da je prevedena na više od 50 jezika, poslužila je kao predložak za nekoliko igranih filmova, televizijskih serija, pa čak i za operu. Autorica Louisa May Alcott inspiraciju je pronašla u vlastitom djetinjstvu i svakodnevnom životu. U 19. stoljeću usudila se javno podržati ženska prava i samostalnost te time ostala u pamćenju onih koji su njezino djelo čitali s užitkom, u divljenju, bez zastajanja.

O životu četiriju sestara

Priča se odvija u gradiću jedne od američkih saveznih država zahvaćene ratom. Kroz dva dijela prati pustolovine četiriju sestara: Meg, Jo, Beth i Amy, a naglasak je na tome kako je svaka sestra drugačija od druge. Iako žive u istim životnim uvjetima, imaju sasvim drugačija mišljenja, stavove, osjećaje i talente. Ljepota ovog izvanrednog djela nije samo u priči i radnji, već u likovima u kojima svi možemo pronaći dio sebe: u ambicioznoj Jo, razmaženoj, ali kreativnoj Amy, prekrasnoj i sanjivoj Meg, krhkoj, ali velikodušnoj Beth, tvrdoglavom Laurieju ili pak u marljivoj i mudroj majci koja ih tijekom života savjetuje i podupire. U prvom dijelu družimo se s četirima sestrama tijekom njihovog djetinjstva, čitamo o nepodopština, o stjecanju prijateljstava, doznajemo njihove želje i snove. Mlade i neozbiljne djevojčice u drugom se dijelu suprotstavljaju izazovima odrastanja, smrti, bolesti, a i same dolaze u ulogu majke pa unatoč siromaštvu pokušavaju osigurati svojoj djeci radosno i bezbrižno djetinjstvo. U borbi su same sa sobom, nastoje raspoznati svoje osjećaje, zavoljeti same sebe kako bi mogle voljeti druge, trude se prepoznati pravu ljubav i udovoljiti svojoj želji da budu voljene.

Male žene u pokušaju da postanu velike

***U svakom životu mora bit i kiše, i crnih, sjetnih, sumornih dana.***

Autorica pronalazi nadahnuće u problemima mladih žena u društvu - avanturi odrastanja iz nestašnih djevojčica u ozbiljne mlade žene, važnosti ljubavi i prijateljstva te pretvaranju snova u stvarnost. Čitajući roman, živimo život sestara koje se unatoč skromnim životnim uvjetima, trude istaknuti u društvu, doprinijeti svijetu svojim talentima, ostvariti svoje snove i sve to kao žene u svijetu kojim vladaju muškarci i u kojem su ženska prava i samostalnost ograničeni.

Male žene živjele su u vremenu kad su ženska prava bila gotovo nikakva, morale su ovisiti o muškarcima, same od svog posla nisu mogle preživljavati, a kad bi se udale, sve ono malo što su imale, pripalo bi muškarcu. Pratimo ih kako ispunjavaju ulogu kućanica, brinu o djeci, rade sve ono što se očekuje od njih kao žena, a u njima se gomilaju želje za ispunjenjem snova. Ženama nije bilo dopušteno obrazovanje, osim onim imućnima, stoga su se morale obrazovati kod kuće. Od početka civilizacije muškarci su imali sve prilike i prednosti u svim dijelovima života – u obitelji, politici, društvu, obrazovanju. Slušajući naredbe muškaraca i u nemogućnosti da si priušte neovisnost, sestre su se obratile svojim talentima. Jo je dopustila peru da je vodi po papiru pišući razne priče i romane, Amy je kist vodio po platnu, Beth je dozvolila svojim prstićima plesati po tipkama klavira, a Meg je glumila pretvarajući se da je netko drugi u nekom boljem svijetu. Kako bi ostvarile svoje snove, pokazale svoje talente i mogućnosti široj publici, morale su se žestoko boriti i raspravljati ili pronaći bogatog muža koji bi im donio poštovanje. Male žene nisu imale priliku živjeti u svijetu u kojemu vlada ravnopravnost spolova i u kojem žene imaju slobodu, neovisnost i zaslužena prava. Njhova bi sreća bila neizmjerna kad bi znale da danas, nakon stoljeća i stoljeća diskriminacije, nedostatka prava, pogodnosti i samostalnosti, raste položaj žena u društvu i njihova ravnopravnost s muškarcima. Sestre nam pokazuju da usprkos skromnim životnim uvjetima, ograničenoj slobodi, nedostatku prava, ali s velikim snovima i ambicijama, napornim radom i učestalim trudom, željom i voljom, ima mjesta za uspjeh.

***Ljubav je jedino što možemo ponijeti sa sobom kad se otisnemo na posljednje putovanje.***
Male žene, osim što nam govore o problemima žena u 19. stoljeću i nedostatku prava, pripovijedaju priču o ljubavi i smrti, ratu i miru, sukobu između osobnih ambicija i obiteljskih dužnosti. Danas se djelo smatra svevremenskim klasikom jer govori o izazovima s kojima se suočavaju sve generacije. Knjiga nas uči da u avanturi odrastanja saznamo razliku između ostvarivog i neostvarivog, škrtosti i darežljivosti, sebičnosti i velikodušnosti, bogatstva i skromnosti, stvarnosti i snova, nemarnosti i ambicioznosti te prave ljubavi i želje da budemo voljeni.

Naposljetku, svaka mala žena na kraju raširi svoja krila i odleti iz svoga toploga gnijezda, krene hladnim i zamršenim putem sa željom da postane velika.

Keti Tropša

 8. razred

I. osnovna škola Čakovec

Mentor: Jelena Filo